محمد سقراط-كوكد — من بعد مشاهدة معركة الطباسل الطائرة لي وقعات فمؤتمر حزب الإستقلال بين أنصار شباط وحمدي ولد الرشيد ، بان لبزاف ديال المغاربة المستوى لي وصلات ليه الإحزاب في التنافسية ماشي فقط مع الأحزاب الأخرى ولكن بين التيارات لي وسطها ، وطبعا هادشي كامل من أجل خدمة الصالح العام والمغاربة لي فرحوا وحسوا براسهم مهمين وعندهم قيمة وإعتبار لذى سياسيين لي درجة كتنوض المقاتلة بيناتهم من أجل خدمة المغاربة ، وطبعا كالعادة مؤخرا من بعد ظهور بورطابلات كيصورو بجودة عالية تعرفنا على المغرب أكثر من مختلف النواحي ، ولي ساهمات فتجديد الثقة ديالنا فالبلاد ، وفالأمن والآمان فيها ، وفمستوى النخب وكيفاش السياسيين كيتقاتلوا من أجلنا. وطبعا فكل مناسبة فين كتوقع شي حادثة أو كيخرج شي فيديو فيه بحال هادشي ، ضروري ماتلقى المنتقدين كيتباكاو بصوت واحد ، واش هذا هو مستوى الأحزاب السياسية واش هادشي لي بغا المخزن يفرغ الأحزاب من محتواها ورجالاتها وتولي بحال أولترات ديال الكورة ، طبعا بحال هاد الناس كينطالقو من فكرة أن الأحزاب السياسية الحالية كانت كتمارس السياسة بطريقة السويديين شحال هادي ، بينما الواقع هو أن شحال هادي كانت كتنوض بالقرطاس ، وفكل إنتخابات كان يتم اختطاف المستشارين واحتجازهم أو احتجاز أحد أفراد عائلتهم كرهينة حتى يصوتو على شخص معين عاد يتطلق ، ماتنساوش حزب الاستقلال ف اش دار لحزب الشورى و الاستقلال ف 58 ودار بريشة، واشنو دارو الاتحاديين للطليعة الخ الخ... كانت نايضة بلطجة وإجرام وحكرة ومضاربات من مستوى عالي ، لي كون وقعات لبارح شي حاجة شبيهة لداكشي كانت غتخرج القضية بالرواح ، للأسف المغرب عمرو مكانت فيه السياسة بشقها الراقي ، والتنافس السياسي المحترم وأصلا فالعالم كامل مكاينش هادشي وقليل بزاف ، غير هو كيختالف شكل الصراع من بلاد لبلاد ، إلى كانت كتنوض تشيار بالطباسل فالمغرب ، فراه فالدولة الراقية كتنوض تسريبات للفضائح فالصحافة أو عدة طرق أخرى . مستوى السياسة والسياسيين عرفناه فبلادنا من شحال هادي وهادشي لي كيخرج للعلن مرة مرة راه مكيبهرناش ، بل العكس غير كيأكد داكشي لي كنظنو مسبقا فالساحة السياسية المغربية ، وغير كيزيد يخلينا نزيدو نفقدو الأمن فأنه غيجي شي نهار غتولي فالمغرب نخب سياسية فالمستوى وعندها برنامج وفكر سياسي وكتدير السياسة ماشي المصارعة أو تانصابت أو تاسخارت ، وميعادنا الإنتخابات الجاية الى بقات الأمور هاكة موحال يمشي شي حد يصوت وكنظن هادشي لي خاص تجنبو الدولة . 
المغرب ماعمر كان فيه التنافس السياسي محترم: من قبل كانت التصفيات و القتل و الاختطافات بين الاحزاب و دابا راه بخير ملي جات غير ف الطباسل